Det er ikke blevet vel modtaget hos regeringspartneren Liberal Alliance, at finansminister Kristian Jensen (V) har udskiftet Venstres ambition om nulvækst i den offentlige sektor med et mål om en gradvis vækst i det offentlige de næste ti år.

- Jeg synes, at det er en ærgerlig udvikling, når det er ret klart og velundersøgt, at der er et effektiviseringspotentiale i den offentlige sektor, siger partiets finansordfører Joachim B. Olsen, der samtidig kalder løsningen for ”doven”.

Læs også : Kristian Jensen dropper Venstres ambition om nulvækst

Ambitionen om nulvækst har været et af de helt store problemer for Venstre Christine Cordsen, DR's politiske korrespondent

Og Kristian Jensens udmelding skal da også ses som et tydeligt tegn på, at de tre regeringspartier kommer til at gå til valg hver for sig med hvert sit politiske projekt, siger DR’s politiske korrespondent, Christine Cordsen.

- Det er endnu et signal om, at der ikke kommer til at blive et fælles valgprojekt fra de tre partier. Venstre kommer til at gå til valg på sin politik, Liberal Alliance på sin politik, og Konservative går til valg på deres politiske projekt, siger Christine Cordsen og fortsætter:

- Så må de se, hvad der sker, hvis der skulle være et flertal for Lars Løkke Rasmussen efter valget. Men det bliver ikke et fælles projekt, og det vil vi se på mange områder frem til valget.

Ingen nulvækst nu, ingen nulvækst fremover

Derfor skal udmeldingen også ses som en naturlig konsekvens af, at politikerne på Christiansborg nu er gået ind i det sidste år før det kommende folketingsvalg, der skal afholdes senest i juni 2019, siger Christine Cordsen.

- Det er en del af Venstres forberedelse til at gå til valg. Ambitionen om nulvækst har været et af de helt store problemer for Venstre, især i kampen mod Socialdemokratiet og Dansk Folkeparti, siger DR’s politiske korrespondent.

Læs også : Trods Løkkes ambition: Kristian Jensen vil lægge flere penge i det offentlige

Og på trods af statsminister Lars Løkke Rasmussens (V) ambition om et offentligt udgiftsstop, som han selv søsatte i 2012, har regeringen de seneste år ikke formået at leve op til den. Heller ikke i VLAK-regeringens tid, selvom både Liberal Alliance og Konservative før valget i 2015 ønskede minusvækst i den offentlige sektor.

Det skyldes blandt andet, at støttepartiet Dansk Folkeparti ikke har ville lægge stemmer til en finanslovsaftale med nulvækst.

- I realiteten har der ikke været nulvækst, og det bliver der heller ikke i valgåret næste år, siger Christine Cordsen, der derfor heller ikke forventer, at Kristian Jensens nye udmelding vil spille ind på den kommende finanslov.

Kristian Jensen udpeger befolkningsudviklingen samt stigende udgifter til politi og forsvar som årsagen til, at det er nødvendigt med flere penge til den offentlige sektor.